**ATNAUJINTO UGDYMO TURINIO DIEGIMUI RUOŠIS PER 5000 MOKYTOJŲ**

**Nacionalinė švietimo agentūra (NŠA), padėdama mokytojams pasirengti taikyti atnaujintą ugdymo turinį pamokose, organizuoja mokymus daugiau nei 5100 šalies pedagogų.**

Nuotoliniai mokymai bus skirti supažindinti atskirų dalykų pedagogus su bendrųjų programų naujienomis bei praktine informacija, kaip įgyvendinti atnaujintą turinį.

Mokymų dalyviai apžvelgs metodines rekomendacijas, gilinsis kaip efektyviausiai planuoti pamokas ir ugdyti kompetencijas. Bus aptarti ir mokomųjų dalykų, ir mokinių kompetencijų vertinimo ypatumai.

Pasak NŠA specialistų, nemažas dėmesys bus skiriamas įtraukčiai, švietimo pagalbai, rekomendacijoms dėl atnaujintų programų pritaikymo specialiųjų ugdymosi poreikių turintiems mokiniams.

Mokymai truks iki 2023 m. gegužės mėnesio. Po mokymų planuojama kviesti pedagogus dalintis gerąja patirtimi su kolegomis tiek švietimo centruose, tiek mokyklose. Mokymų medžiaga bus prieinama visiems mokytojams NŠA virtualioje mokymosi aplinkoje „Moodle“.

Mokymų programoje numatyta:

* + 1 tema. Kas naujo švietime? (Bendra visų dalykų mokytojams, 8 val.)
	+ 2 tema. Mokomojo dalyko programa ir metodinės įgyvendinimo rekomendacijos. (Atskira dalykų mokytojams, 8 val.)
	+ 3 tema. Pamokos planavimas ir organizavimas ugdant kompetencijas. I dalis. (Atskira dalykų mokytojams, 8 val.)
	+ 4 tema. Pamokos planavimas ir organizavimas ugdant kompetencijas. II dalis. (Atskira dalykų mokytojams, 8 val.)
	+ 5 tema. Mokomojo dalyko vertinimo ypatumai. (Atskira dalykų mokytojams, 8 val.)
	+ 6 tema. Įtraukties ir švietimo pagalba. (Bendra visų dalykų mokytojams, 8 val.)

Šiuose mokymuose dalyvauja 142 Kauno rajono savivaldybės mokyklų įvairių mokomųjų dalykų mokytojai.